b'\n_START_ARTICLE_\nArhitectur\xc4\x83 modern\xc4\x83 \xc3\xaen Cluj-Napoca\n_START_PARAGRAPH_\n\xc3\x8encep\xc3\xa2nd cu anul 1989, \xc3\xaen Cluj-Napoca a \xc3\xaenceput s\xc4\x83 se devolte arhitectura modern\xc4\x83. Cl\xc4\x83diri \xc3\xaenalte, din o\xc8\x9bel \xc8\x99i sticl\xc4\x83, se \xc3\xaenal\xc8\x9b\xc4\x83 la orizontul ora\xc8\x99ului._NEWLINE_Cl\xc4\x83direa sucursalei regionale a B\xc4\x83ncii Rom\xc3\xa2ne pentru Dezvoltare, a fost terminat\xc4\x83 \xc3\xaen anul 1997 dup\xc4\x83 4 ani de lucru. Cea mai \xc3\xaenalt\xc4\x83 cl\xc4\x83dire din Cluj-Napoca atinge 53 m. Opt din cele 13 etaje ale cl\xc4\x83dirii sunt ocupate de birourile B\xc4\x83ncii Rom\xc3\xa2ne pentru Dezvoltare, iar restul au fost inchiriate de MOL Rom\xc3\xa2nia (dou\xc4\x83 etaje), Agressione Group (dou\xc4\x83 etaje) \xc8\x99i societatea de asigurare Aviva._NEWLINE_O alt\xc4\x83 cl\xc4\x83dire cu o arhitectur\xc4\x83 interesant\xc4\x83, este sediul B\xc4\x83ncii Agricole, a\xc8\x99a-numita cl\xc4\x83dire \xe2\x80\x9ebiscuite\xe2\x80\x9d, neterminat datorit\xc4\x83 faliment\xc4\x83rii b\xc4\x83ncii \xc8\x99i intrat \xc3\xaen custodia prim\xc4\x83riei, dup\xc4\x83 cump\xc4\x83rarea b\xc4\x83ncii de c\xc4\x83tre Reiffeisen Bank \xc8\x99i v\xc3\xa2ndut ulterior prin licita\xc8\x9bie public\xc4\x83. Luc\xc4\x83rile au fost sistate \xc3\xaen anul 2000, c\xc3\xa2nd era finalizat\xc4\x83 doar fa\xc8\x9bada, dar au fost reluate \xc3\xaen 2005 \xc8\x99i \xc3\xaencheiate \xc3\xaen 2006 cu lansarea City Business Center. \xc3\x8en acea\xc8\x99i situa\xc8\x9bia s-a aflat \xc8\x99i Palatul Telefoanelor de pe strada Bari\xc8\x9biu, care a fost v\xc3\xa2ndut B\xc4\x83ncii Transilvania de Romtelecom \xc3\xaen 2006, banc\xc4\x83 care de\xc8\x9binea deja o cl\xc4\x83dire \xc3\xaen zon\xc4\x83._NEWLINE_Alte b\xc4\x83nci care \xc8\x99i-au construit cl\xc4\x83diri cu arhitectura modern\xc4\x83 \xc3\xaen Cluj-Napoca sunt Banca Comercial\xc4\x83 Rom\xc3\xa2n\xc4\x83, Banc Post, HVB \xc8\x9airiac, ABN Amro Bank, UniCredit \xc8\x99.a._NEWLINE_Totu\xc8\x99i, \xc3\xaen Cluj-Napoca, pe l\xc3\xa2ng\xc4\x83 b\xc4\x83nci, exist\xc4\x83 \xc8\x99i c\xc3\xa2teva cl\xc4\x83diri construite din ini\xc8\x9biativa prim\xc4\x83riei municipiului. Cea mai nou\xc4\x83 cl\xc4\x83dire este cea a Bibliotecii Jude\xc8\x9bene Octavian Goga, ce ad\xc4\x83poste\xc8\x99te \xc8\x99i Centrele de Informare ale Uniunii Europene \xc8\x99i OTAN. Lucr\xc4\x83rile la cl\xc4\x83dire au \xc3\xaenceput \xc3\xaen anul 2000 \xc8\x99i au fost finalizate \xc3\xaen anul 2003. Alte cl\xc4\x83diri construite dup\xc4\x83 1990 din bugetul de stat au fost cea a Grupului de Pompieri Avram Iancu, Aeroportul Interna\xc8\x9bional Cluj-Napoca \xc8\x99i cl\xc4\x83direa sucursalei DistriGaz Cluj-Napoca._NEWLINE_Fiind un centru academic, cu 6 universit\xc4\x83\xc8\x9bi de stat (Universitatea Babe\xc8\x99-Bolyai, Academia de Arte Vizuale "Ion Andreescu", Universitatea de \xc8\x98tiin\xc8\x9be Agronomice \xc8\x99i Medicin\xc4\x83 Veterinar\xc4\x83, Universitatea Tehnic\xc4\x83, Universitatea de Medicin\xc4\x83 \xc8\x99i Farmacie, Academia de Muzic\xc4\x83 "Gheoghe Dima") fondate \xc3\xaen ora\xc8\x99 \xc8\x99i alte c\xc3\xa2teva private (Universitatea Bogdan Vod\xc4\x83, Universitatea Cre\xc8\x99tin\xc4\x83 Dimitrie Cantemir), Cluj-Napoca, dispune \xc8\x99i de unele cl\xc4\x83diri construite de universit\xc4\x83\xc8\x9bi, cum ar fi Facultatea de \xc8\x98tiin\xc8\x9be Politice a UBB, Facultatea de Management a UBV \xc8\x99i Facultatea de Drept a UCDC.'